‘Meer as 40% van brandstofprys is heffings’Argieffoto ter illustrasie (Foto: Activ-Michoko, Pixabay) Die Automobiel Assosiasie (AA) sê hy is bekommerd dat brandstofheffings ŉ “maklike” belasting geword het vir die regering om elke jaar te verhoog. Dit nadat Tito Mboweni, minister van finansies, Woensdag tydens sy 2019-begrotingsrede verhogings in die brandstofheffing en padongelukkefondsheffing aangekondig het. Die algemene brandstofheffing gaan met 15c per liter toeneem en die padongelukkefondsheffing met 5c. Dit beteken die algemene brandstofheffing verhoog tot R3,52 per liter petrol en R3,37 per liter diesel. Die padongelukkefondsheffing verhoog tot R1,98 per liter vir petrol én diesel. Dié heffingtoenames sal op 3 April in werking tree. Koolstofbelasting op brandstof van 9c per liter op petrol en 10c per liter op diesel sal op 6 Junie in werking tree. Die doeane en aksyns op brandstof bly onveranderd op 4c per liter. “Hoewel die verhogings in die algemene brandstofheffing en die padongelukkefondsheffing laer is as wat ons verwag het, is ons bekommerd dat hierdie die ‘maklike’ belastings geword het vir die regering om te verhoog. Met die bykomende koolstofbelasting op brandstof, word hierdie ‘maklike’ belastingsinvorderingsmetode nog meer uitgebuit en kom daar nou nóg ŉ belastinglas op die brandstofprys,” sê die AA in ŉ verklaring. Die AA wys daarop dat wanneer al die verhogings ingetree het, sal die totale koste van heffings R5,63 per liter petrol beloop en R5,49 per liter diesel. “Met hierdie verhogings vorm die heffings enige iets tussen 40% en 42% deel van elke liter brandstof wat gekoop word. Dit is ŉ aansienlike gedeelte van die brandstofprys en na ons mening plaas dit net nog las op die verbruiker, veral die armes – direk aan die verbruikers wat hierdie heffings moet betaal en indirek aan almal wat geraak word deur vervaardigers en kleinhandelaars wat hierdie heffings moet betaal.” Die AA sê hy meen die nuwe koolstofbelasting is veral ŉ rede tot kommer. “Die insluiting van ŉ koolstofbelasting is bitter onregverdig gegewe die feit dat Suid-Afrikaners nou ŉ belasting sal betaal op brandstof van minderwaardige gehalte, ondanks die feit dat hulle nie toegang het tot die hoër gehalte brandstof wat in ander markte in die wêreld beskikbaar is nie.” Die AA sê hoewel die brandstofpryse tot dusver vanjaar redelik stabiel was, veral vergeleke met verlede jaar se wisselvalligheid, is daar geen waarborg dat die pryse die res van die jaar so sal bly nie. “Inteendeel, die vooruitsigte vir Maart dui klaar op ŉ meer as 50c per liter prysverhoging, dalk selfs nog hoër.” Die AA sê die regering moet verkieslik sy belt stywer trek om ŉ voorbeeld aan Suid-Afrikaners te stel, eerder as om nog ŉ laag belasting by te voeg.